Помянник
который монаху или мирянину должно каждый день читать, со всяким сокрушением сердечным, по окончании келейного правила
О живых
Помяни́, Гóсподи Иисýсе Христé, Бóже наш, ми́лости и щедрóты Твоя́, от вéка сýщия, и́хже рáди и вочеловéчился еси́, и распя́тие и смерть, спасéния рáди прáво в Тя вéрующих, претерпéти извóлил еси́; и воскрéс из мéртвых, вознéслся еси́ на Небесá, и седи́ши одеснýю Бóга Отцá, и призирáеши на смирéнныя мольбы́ всем сéрдцем призывáющих Тя. Приклони́ ýхо Твоé, и услы́ши смирéнное молéние менé, непотрéбнаго рабá Твоегó, в воню́ благоухáния духóвнаго, Тебé за вся лю́ди Твоя́ принося́щаго. И в пéрвых помяни́ Цéрковь Твою́ Святýю, Собóрную и Апóстольскую, ю́же снабдéл еси́ честнóю Твоéю Крóвию, и утверди́, и укрепи́, и разшири́, умнóжи, умири́, и непреобори́му áдовыми враты́ во вéки сохрани́; раздирáния Церквéй утиши́, шатáния язы́ческая угаси́, и ересéй востáния скóро разори́ и искорени́, и в ничтóже си́лою Святáго Твоегó Дýха обрати́.	(Поклон.)
Спаси́, Гóсподи, и поми́луй богохрани́мую странý нáшу, влáсти и вóинство ея́, да ти́хое и безмóлвное житиé поживéм во вся́ком благочéстии и чистотé.	(Поклон.)
Спаси́, Гóсподи, и поми́луй вели́каго господи́на и отцá нáшего Святéйшаго Патриáрха Кири́лла, преосвящéнныя митрополи́ты, архиепи́скопы и епи́скопы правослáвныя, иерéи же и диáконы, и весь при́чет церкóвный, я́же постáвил еси́ пасти́ словéсное Твоé стáдо, и моли́твами их поми́луй и спаси́ мя грéшнаго.	(Поклон.)
Спаси́, Гóсподи, и поми́луй отцá моегó духóвнаго (имя), и святы́ми егó моли́твами прости́ моя́ согрешéния.	(Поклон.)
Спаси́, Гóсподи, и поми́луй роди́тели моя́ (имена), брáтию и сестры́, и срóдники моя́ по плóти, и вся бли́жния рóда моегó, и дрýги, и дáруй им ми́рная Твоя́ и преми́рная благáя.	(Поклон.)
Спаси́, Гóсподи, и поми́луй стáрцы и ю́ныя, ни́щия и сироты́ и вдови́цы, и сýщия в болéзни и в печáлех, бедáх же и скóрбех, обстоя́ниих и пленéниих, темни́цах же и заточéниих, изря́днее же в гонéниих, Тебé рáди и вéры правослáвныя, от язы́к безбóжных, от отстýпник и от еретикóв, сýщия рабы́ Твоя́, и помяни́ я́, посети́, укрепи́, утéши, и вскóре си́лою Твоéю ослáбу, свобóду и избáву им подáждь.	(Поклон.)
Спаси́, Гóсподи, и поми́луй пóсланныя в слýжбу, путешéствующия, отцы́ и брáтию нáшу, и сестры́, и вся правослáвныя христиáны.
	(Поклон.)
Спаси́, Гóсподи, и поми́луй и́хже аз безýмием мои́м соблазни́х, и от пути́ спаси́тельнаго отврати́х, к делóм злым и неподóбным приведóх; Божéственным Твои́м Прóмыслом к пути́ спасéния пáки возврати́.	(Поклон.)
Спаси́, Гóсподи, и поми́луй ненави́дящия и оби́дящия мя, и творя́щия ми напáсти, и не остáви их поги́бнути менé рáди грéшнаго.	(Поклон.)
Отступи́вшия от правослáвныя вéры, и поги́бельными ересьми́ ослеплéнныя, свéтом Твоегó познáния просвети́, и Святéй Твоéй Апóстольстей Собóрней Цéркви причти́.	(Поклон.)
О усопших
Помяни́, Гóсподи, от жития́ сегó отшéдшия святéйшия патриáрхи, преосвящéнныя митрополи́ты, архиепи́скопы и епи́скопы правослáвныя, во иерéйстем же и при́чте церкóвнем и и́ночестем чи́не Тебé послужи́вшия, и в вéчных Твои́х селéниих со святы́ми упокóй.	(Поклон.)
Помяни́, Гóсподи, дýши усóпших рабóв Твои́х, [роди́телей мои́х], и всех срóдников по плóти; и прости́ их вся согрешéния вóльная и невóльная, дáруя им Цáрствие, и причáстие вéчных Твои́х благи́х, и Твоея́ безконéчныя и блажéнныя жи́зни наслаждéние.	(Поклон.)
Помяни́, Гóсподи, и вся в надéжди воскресéния и жи́зни вéчныя усóпшия отцы́ и брáтию нáшу, и сестры́, и зде лежáщия и повсю́ду, правослáвныя христиáны, и со святы́ми Твои́ми, идéже присещáет свет лицá Твоегó, всели́, и нас поми́луй, я́ко Благ и Человеколю́бец. Ами́нь.	(Поклон.)
Затем трижды:
Подáждь, Гóсподи, оставлéние грехóв всем прéжде отшéдшим в вéре и надéжди воскресéния отцéм, брáтиям и сестрáм нáшим, и сотвори́ им вéчную пáмять.